
FORSLAG TIL ENDRING AV KONKURRANSEREGLENE FOR BARN 
FOR Å GI DOMMERNE MULIGHET Å TILDELE STRAFF I FORM AV
· SHIDO - FOR LETTERE OVERTREDELSER, OG
· HANSOKU-MAKE - FOR GROVE OVERTREDELSER AV DE GENERELLE  KAMPREGLENE OG DE TEKNIKKENE SOM GÅR MOT NAKKE/HALS NEVNT I DE SPESIELLE FORBUDTE TEKNIKKENE SPESIFISERT I STEVNEREGLEMENTETS §3.2.

Dato: 5. februar, 2026
Forslagsstiller: Harald Monsen, dommer IJF-A (hon)
Forslagsmottaker: Ettersom undertegnede ikke er medlem av hverken Dommer- eller Stevnekomiteen, så blir dette forslaget derfor adressert til disse to instansene siden det berører dem begge. 
Jeg er sikker på at de til sammen vil komme fram til den beste beslutningen.

PRESISERINGER
Spesifikasjon av reglene for gjennomføring av judokamper i Norge finner vi i:
· De Internasjonale Kampreglene fra IJF (Appendix D av «Sport and Organisation Rules of the IJF»)
· NJFs Stevnereglement (SR) §3.2 (spesielle norske tillempinger for barn)
Det må presiseres at dette forslaget ikke går på de punktene som gjelder NIFs overordnede bestemmelser om «Idrettens barnerettigheter og bestemmelser om barneidrett» men spesifikt for å sikre at kampens rettmessige vinner er den som både har utført de beste teknikkene og samtidig holdt seg innenfor rammene av regelverket.
Videre må det presiseres at forslaget rettes spesifikt mot barneklassene U11 og U13. Dagens praksis beholdes for U9.

INNLEDNING 
Dagens praksis i Norge for dømming av alle barneklassene er at man skal ikke straffe barn. Overtredelse av forbudte handlinger og teknikker skal påpekes ved muntlig forklaring og henstilling til ikke å ikke gjøre det igjen. Hverken ved første- eller gjentakende forseelser vil det ikke ha noen konsekvenser i form av shido eller hansoku-make slik ordningen er i dag. 
Noe av det vanskelige med arbeidet av dette forslaget var å finne kilden til gjeldende praksis, for det viser seg så langt jeg har klart å finne, er ikke denne praksisen nedfelt i hverken Kampreglene eller SR. Gjennom mitt 16-årige virke i DK fra 1993 – 2009 kan jeg heller ikke erindre å ha formelt behandlet dette spørsmålet skriftlig. I min konsultasjon med Per-Arne Grime, som sikkert hadde 25 år i DK, konkluderte vi sammen med at dagens praksis ikke er noe annet enn – en praksis som ikke har en referanse til en formell beslutning i noen instans i forbundet. Det tyder på at noe noen i sin tid hadde plukket opp at svenskene ikke praktiserte å straffe barn, og derfor skulle vi heller ikke gjøre det i Norge. Vel, nå har svenskene for lengst valgt å likestille straffegivingen i alle barneklassene med det som gjelder for voksne (med visse modifikasjoner), og derfor er det betimelig at vi kanskje skal gå samme veien. Dette forslaget går ikke like langt. 
I og med at gjeldende praksis ikke er nedfelt i noe regelverk, vil dette forslaget heller ikke innebære noe annet enn en endring av en praksis. SR §3.2. siste setning har riktignok en presisering om at «Ved brudd på ovenstående bestemmelser skal mattedommeren stoppe kampen og informere utøverne om hvilket regelbrudd som er bestått.» Dette gjelder likevel kun de teknikkene som er forbudt i U9 og U11.  
Om forslaget skulle bli godkjent, vil forskjellen kun være at den nye praksisen har en forankring i begge komiteene. Eventuelt kan endringene ligge som et appendix til SR.

BAKGRUNNEN FOR FORSLAGSTILLINGEN 
Da jeg dømte i Chinchillacup sist helg, gikk det en U13-klasse på vår matte. Her var det spesielt to utøvere som skilte seg ut med eminente teknikker. Disse to møttes også i finalen, og jeg var tilfeldigvis mattedommer. Arrangøren hadde lagt opp til at det skulle være vinnere i alle kampene, og ett minutt golden score ved like poeng etter ordinær tid. 
Kampen startet med god innsats av begge utøverne. Det var lenge en jevn kamp, men utover i kampen fikk blå, en svensk utøver, et visst overtak, og hvit, fra en norsk klubb, begynte å bli passiv og unnvikende, noe som ga seg utslag i å kaste seg ned på matta for å unngå å bli kastet, blokkeringer, falske angrep, unngå å ta kumi kata og å foreta matteflukt. Dette utviklet seg i stadig større grad, og begge coachene / foreldrene var meget aktive med tilrop og dirigering fra kant (selv etter mitt tilsnakk). Jeg ga også tilsnakk til utøverne, mest til hvit, i håp at de skulle gå en fair kamp.  I golden score var stemningen meget opphetet, blå var frustrert over hvits passivitet, negativitet og stadige regelbrudd, og selv var jeg frustrert over ikke å kunne gi straff. 15 sekunder før slutt klarer faktisk hvit å score en yuko og vinner kampen. Han som har gjort utallige regelbrudd vinner, og den moralske vinner, blå, taper.
Det neste som skjer er at forelderen til blå raser bort til assistentdommerne og gir dem en verbal overhaling, og selv blir jeg skjelt huden full for min udugelighet. Dette siste var i seg selv en ubehagelig opplevelse, men jeg var faktisk glad for at det var jeg som sto på matta og ikke en ung og mindre erfaren dommer.
Utfallet av kampen ga meg også en dårlig smak i munnen ettersom dagens praksis med ikke å gi straff var en direkte årsak til at feil vinner gikk av matta. 
Det hjelper heller ikke med uregjerlige foreldre med høye ambisjoner for egne barn, men klarere regler som er lette å forholde seg til kan muligens redusere støyen derfra.

VURDERING
Idrettens barnerettigheter og bestemmelser om barneidrett legger bl.a. opp til at idrettsaktiviteten for barn til og med det året de fyller 12 år skal preges av vennskap og trivsel og at alle skal få være med på leken. Mestring og samspill med andre skal foregå gjennom utvikling på egne premisser der vinner- / taper- holdninger skal nedtones, og premieringen skal være lik for alle deltakerne i konkurransene. 
Norsk judo har tilpasset seg disse bestemmelsene bl.a. ved at det i utgangspunktet skal gis hike-wake ved lik poengsum etter endt ordinær tid, farlige teknikker for nakke/hals er gjort forbudt, og det har altså utviklet seg en praksis at utøverne skal gis tilsnakk men ikke straffes for utførelse av forbudte handlinger. 
Så er det gitt adgang i SR §3 pkt 4 der U13 i sammenheng med et NC-stevne kan settes opp med finaler og underforstått må det være en vinner i hver kamp, slik tilfellet var ved nevnte Chinchillacup.
Man må anta at pkt 4 har blitt tatt inn som en tilpasning til svenske regler som legger opp til at det alltid skal være en vinner i kampene, hvilket praktiseres i Sverige også i U9 og U11. 
Svenskene praktiserer også ett minutts golden score (GS) ved poenglikhet etter ordinær tid, og dersom det er fortsatt poenglikhet etter GS, skal dommerne tildele seieren basert på kriteriene:
1. Kinsa
2. Angrep
3. Positiv aktivitet
4. Positiv judo
Denne ordningen tilsvarer de Internasjonale Kampreglene den gang tiden for golden score var den samme som for ordinær tid.   
I hovedsak er det følgende ulikheter mellom den norske og den svenske kampgjennomføringen for barn:
1. Norsk hovedregel er hike-wake mens i Sverige skal det være en vinner
2. I Norge straffer man ikke utøverne i barneklassene, mens svenskene:

a. straffer utøvere i U13 likt som i U15.
For U9 og U11:
b. der en utøver har gjort en lettere forseelse (shido), stopper dommeren kampen og klart og tydelig forklarer for begge utøverne hva som var feil, og om samme forseelse blir gjort igjen, blir det gitt shido fra og med andre gangs forseelse.
c. Om en utøver gjør en lettere forseelse som medfører at motstanderen skades og ikke kan fortsette kampen, så tildeles hansoku-make til den utøveren som har utført den forbudte teknikken.
d. Om regelbruddet er grovt (hansoku-make), tildeles straffen direkte, og dommeren forklarer klart og tydelig til utøveren og dens coach om hvorfor utøveren har blitt diskvalifisert.

Det øverst styrende dokument for gjennomføringen av en judokamp vil alltid være de sist oppdaterte Internasjonale Kampreglene fra IJF. Dernest gjør de enkelte medlemsnasjonene sine individuelle tilpasninger for barn, ref SR §3. 
Faktorer som er spesielt viktig i den sammenhengen bør være følgende:
1. Beskytte barnene mot skader ved å forby farlige teknikker
2. Gi barnene mulighet til å utvikle seg og lære «bra» judo gjennom teknikker som ikke unødig belaster kropp og lemmer til barn i vekst.
3. Gjøre reglene lette å forstå for barn, coacher, foreldre og dommere.
4. Tilpasse regelverket en progresjon som gradvis gir en utvikling fram til full praksis av de Internasjonale Kampreglene.
For å dømme judo kreves teknisk kunnskap om judo, kunnskap om de gjeldende kampreglene og aller helst en god del erfaring som dommer. Å ha vært aktiv utøver selv kan også bidra til dypere forståelse. Så er det slik at barnekamper ofte dømmes av ungdommer som i kombinasjon med mer erfarne dommere skal gjøre sitt beste for å hjelpe barnene å bli bedre å konkurrere. Å dømme utøvere som har lang konkurranseerfaring er det letteste for dommeren, for de ønsker å bruke regelverket til sin fordel. Derimot er det ikke alltid så lett å dømme barneklassene siden disse i mange tilfeller ikke kjenner reglene godt. En dommer tar ca 500 – 1000 avgjørelser i løpet av en stevnedag, og alle vil strebe etter at flest mulig av de avgjørelsene skal være korrekte. 
Kampreglene er utformet for å ivareta judoens egenart og utøvernes sikkerhet. Det gjelder også de straffbare handlingene. Disse er delt i to seksjoner:
1. LETTERE OVERTREDELSER, som blir betraktet som tekniske og taktiske feil som ikke gjør forsøk på å nedverdige motstanderen eller som strider mot judoens ånd og skal straffes med SHIDO. Teknikkene som er spesifisert i SR §3.2.ii og iii er heller ikke særlig farlige og bør falle innenfor kategorien SHIDO.
2. GROVE OVERTREDELSER, som kan skade eller nedverdige motstanderen eller som strider mot judoens ånd og skal straffes med HANSOKU-MAKE. De teknikkene som er spesifisert i SR §3.2.i, iv og f.i, som alle er rettet mot nakke/hals, mener jeg vil passe inn under denne kategorien. 
Reglene, inkludert straff av forbudte handlinger, anvendes for å hjelpe utøverne å forbedre sin judo og derved gjøre dem bedre i stand til å overvinne sin motstander på en måte som gjør at motstanderen også har en positiv opplevelse av konkurransen. Judo er tross alt en kampsport som skal utføres innenfor et klart regelverk. Man kan lett forstå at dersom kampen gjennomføres uten klare konsekvenser for sine regelbrudd, kan den komme helt ut av kontroll, slik det skjedde undertegnede i ovennevnte kamp. 

FORSLAG TIL ENDRING AV GJELDENDE PRAKSIS
Først vil jeg bare påpeke en nyansefeil i nåværende SR 3.2.e.iii. som gjelder offerkast. Makikomi teknikker faller inn under Yoko-sutemi-waza og bør sidestilles med de mer vanlige offerkastene som er spesifisert og allerede er forbudt. Dette vil også forenkle forståelsen for alle parter til å omfatte alle kast der tori lander først er forbudt i U9 og U11. 
 
Så til hovedemnet:
U9
I U9 går barn i årsklassen 6-8 år. Det er min oppfatning at disse er lette å lede, og de innretter seg etter de rettesnorene de får i klubb og forklaringer fra mattedommer. De er der for å ha det gøy, og for de fleste er det ikke viktig om man taper eller vinner. Om de ikke slår seg, vil de som tåler at andre river og sliter i tøyet stort sett ha en god opplevelse. Straff er ikke viktig. 
Forslag til tekst:
Dersom det skjer en forbudt handling, skal mattedommeren stoppe kampen og klart og tydelig forklare for begge utøverne hva som har skjedd feil med beskjed om at slikt får man ikke lov å gjøre. Ingen straff i U9. Ved lik poengstilling etter full tid dømmes hike-wake.

U11
I U11 er utøverne 9-10 år. Selv om utøverne ikke har gått kamp før, har de en bedre forståelse for kampens gang, hva som er rett og galt og konsekvenser for å ha gjort en forbudt handling.
Forslag til tekst:
Dersom det skjer en forbudt handling, skal mattedommeren stoppe kampen og klart og tydelig forklare for begge utøverne hva som var feil, og om samme forseelse blir gjort igjen, blir det gitt SHIDO fra og med andre gangs forseelse. Ved lik poengstilling etter full tid dømmes hike-wake.

U13
I U13 er utøverne 11-12 år. Selv om utøverne ikke har gått kamp før, har de en ganske god forståelse for kampens gang, hva som er rett og galt og konsekvenser for å ha gjort en forbudt handling. Viktigheten av å vinne er blitt større, ikke minst blant foreldre med store ambisjoner på barnets vegne. Villigheten til å nå målet kan i visse tilfeller gå på bekostning av regelverket.
Forslag til tekst:
1. Dersom det skjer en lettere forseelse som kvalifiserer til SHIDO, skal mattedommeren stoppe kampen, tildele straff, og deretter klart og tydelig forklare den gjeldende utøveren hva som ble gjort feil og konsekvensen av å få 3 shido som vil medføre tap av kampen. 
2. Om en utøver gjør en lettere forseelse som medfører at motstanderen skades og ikke kan fortsette kampen, så tildeles HANSOKU-MAKE til den utøveren som har utført den forbudte teknikken.
3. Om regelbruddet er grovt (HANSOKU-MAKE), tildeles straffen direkte, og dommeren forklarer klart og tydelig til utøveren og dens coach om hvorfor utøveren har blitt diskvalifisert.

Som man vil se, er det i forslaget er klar progresjon i behandlingen av forseelser, og forberedelsene til ungdomskonkurranser blir ikke så brå. Man ser også at enkelte U13-utøvere også stiller i U15-konkurranser og da er det betimelig at de lærer på det stadiet de allerede er. 

   



